App vir 'Covid-paspoorte' beplan | Netwerk24
Reisigers sal bewyse van 'n negatiewe koronavirustoets en later van 'n inenting teen die virus op die app kan laai.
Die app word elektronies gekoppel aan die reisiger se paspoort om sy of haar identiteit te bevestig.
British Airways beplan om die app nog voor die einde van die jaar te toets voordat dit in 2021 beskikbaar gestel sal word, sê Iata.
Reisigers sal hul status as "vry van Covid-19" binne die app aan amptenare by grensposte kan wys.
"Ons benodig wêreldwye reëls en standaarde oor maatreëls soos toetse en inenting sodat die bedryf kan aanbeweeg," het Pieter Elbers, hoof van die Nederlandse afdeling van Air France-KLM, aan Bloomberg TV gesê.
Vooruitgang in gesondheidspraktyke sal "beslis help om vertroue in reis te herstel".
Qantas het reeds gesê inenting sal 'n vereiste wees vir passasiers sodra dit goedgekeur en beskikbaar is.
Alan Joyce, uitvoerende hoof, het aan Australië se Channel 9 gesê hy het reeds die voorstel met ander lugdienste bespreek dat inenting 'n vereiste vir almal word wat internasionaal wil reis.
"Dit gaan algemeen word," sê Joyce.
Wisselende beperkings plaas steeds 'n demper op internasionale reise.
Al hoe meer lande begin wel 'n negatiewe toets te sien as 'n haalbare alternatief vir reisigers wat met hul aankoms eers in kwarantyn moet gaan.
Allerlei tegnologiese oplossings is reeds ontwikkel om reisigers se Covid-19-toetsuitslae te bevestig om te keer dat reisigers met vals uitslae rondvlieg.
Internasionale lugvaart het 'n verdere hupstoot gekry nadat Brittanje reisigers toegelaat het om die land binne te gaan sonder om in kwarantyn te gaan mits hulle oor 'n negatiewe toets vir die koronavirus beskik. – Bloomberg